הרקול פוארו

הרקול פוארו (בצרפתית: Hercule Poirot) הוא דמות בדיונית של בלש בלגי, אחת הדמויות המפורסמות ביותר שהגתה מחברת ספרי הבילוש אגתה כריסטי. הבלש הופיע ברבים מספריה, החל מהראשון שבהם "הרצח המסתורי בסטאייל" שהופיע בשנת 1920 ולרבות בספריה הנודעים "מוות על הנילוס" ויצירת המופת "רצח באוריינט אקספרס" ועד לספר "מסך המוות - חקירתו האחרונה של פוארו", שנכתב בשנות ה-40 של המאה ה-20 ופורסם לאחר מותה של כריסטי.

 דמותו 
השראה לדמותו של הרקול פוארו שימש פליט מבלגיה שכריסטי התוודעה אליו בהיותה אחות רחמנייה בימי מלחמת העולם הראשונה. כריסטי, שכל עולמה האישי וספרותי היה אנגלי, בחרה בגיבור שכולו גילום של הגינונים הגאליים, זאת כדי להדגיש את הייחודיות שבאישיותו. פוארו תואר על ידי כריסטי כנמוך קומה בעל ראש דמוי ביצה ושפם מטופח. פוארו הוא בעל גינוני אדיבות ואבירות, הדור בלבושו ומקפיד בדיבורו בשפה האנגלית שאינה שפת אמו. פוארו הוא בעל הכרת ערך עצמו, חסר כל ענווה ומייחס את הצלחתו בפתרון התעלומות ל"תאים האפורים הקטנים", כפי שהוא מתאר את תאי מוחו. פוארו הוא בעל הגיון חד וחריף המתבסס על חוש לסימטריה; כל מה שאינו תואם את מהלך העובדות הטבעי או חורג מהסדר הטבעי של חפצים וראיות, הוא בעיניו בלתי סימטרי ומהווה קצה חוט לפתרון התעלומה, אותה הוא פותר בהגיונו החריף.

פוארו שירת במשטרת בלגיה. כשוטר צעיר ירה פוארו והרג פושע מיואש שהתבצר על גג מבנה וירה על עוברים ושבים ברחוב. לאחר קריירה ארוכה במשטרה פרש פוארו, עקר ללונדון, והפך לבלש פרטי. כבלש פרטי מצא עצמו פוארו מנהל חקירות ברחבי העולם, ובין היתר סייע לממשלות שונות בחקירות סבוכות במיוחד, ובהן בין היתר לצבא הצרפתי. עזר כנגדו הוא ידידו האנגלי קפטן ארתור הסטינגס, איש הצבא הבריטי בדימוס, מסור ונאמן אך משולל דמיון. דמות העוזר מופיעה בספריהם של רבים מיוצרי הספרות הבלשית, על מנת לגרום לקורא לחוש כי הוא מבין את החקירה טוב יותר מעוזרו של הבלש. באופן דומה יצר ארתור קונאן דויל את דמות העוזר הנאמן וה"מרובע" של הבלש שרלוק הולמס בדמותו של ד"ר ווטסון.

כנגד דמותו של פוארו הציבה כריסטי את דמותו של רב פקד ג'אפ. איש משטרה שמרני, שפוארו תמיד סותר את פתרונותיו השגרתיים ומעמידו על כיוון החקירה והפתרון האמתיים. גם דמות זו של איש המשטרה, המשמש משקל שכנגד לבלש, נפוצה בספרות הבלשית – ארתור קונאן דויל יצר את דמותו של המפקח לסטרד, שאינו יכול כלל להתחרות במוחו הגאוני של שרלוק הולמס, וארל סטנלי גרדנר יצר את דמות המפקח טראג כדמות איש המשטרה, שפרי מייסון מצליח תמיד להקדימו בפתרון התעלומות.

דמותו של פוארו הופיעה בסרטי קולנוע רבים, וגולמה על ידי שחקנים נודעים כפיטר יוסטינוב ואלברט פיני.

הטלוויזיה הבריטית הפיקה את הסדרה "פוארו", המבוססת על סיפורי פוארו. הסדרה הצליחה מאוד ושידורה נמשך לסירוגין מאז שנת 1989 והמשיך גם בשנת 2013. את דמותו של פוארו בסדרת הטלוויזיה גילם השחקן דייוויד סושה, שחקן בריטי יליד לונדון, שהציג דמות שכולה צרפתית-בלגית.

הסופרת הבריטית סופי האנה כתבה בעקבות כריסטי, סדרת ספרי "הרקול פוארו" משלה, שבהם: "רצח בראשי תיבות"  שראה אור ב-2014, "ארון סגור"  שראה אור ב-2016, שניהם תורגמו בין היתר לעברית. ספרה "The Mystery of Three Quarters" (2018) לא תורגם נכון ל-2025.

 ספרים של אגתה כריסטי בהם מופיע הרקול פוארו 

כריסטי כתבה 43 ספרים שגיבורם הוא הרקול פוארו (בהם מספר קובצי סיפורים קצרים). הספר האחרון בסדרת פוארו הוא "מסך המוות" (במקור: Curtain - Hercule Poirot`s last case), שהופיע בשנת 1975 אולם נכתב בסוף שנות ה-40.

ספריה של אגתה כריסטי אשר גיבורם הוא הרקול פוארו, ושתורגמו לעברית:
מסתרי ארבעת הגדולים, תרגם: ג. בן אברהם, הוצאת מ. מזרחי, 1967
 הרצח המסתורי בסטאייל, תרגם: אליעזר כרמי, מוציא לאור לא ידוע, 1960
רצח באוריינט אקספרס, תרגם: אריה חשביה, הוצאת מ. מזרחי, 1989. תרגום שני: מיכל אלפון, הוצאת עם עובד, 2017
מסתרי הרכבת הכחולה, תרגמה: נורית ארד, הוצאת מ. מזרחי, 1964
רצח ללא רוצח, תרגם: אליעזר כרמי, מוציא לאור לא ידוע, 1960
הנידון למוות ברח, תרגם: עידן צהל, הוצאת מ. מזרחי, 1961
דרמה ב-3 מערכות, תרגם: קלמן כצנלסון, הוצאת מ. מזרחי, 1961
האליבי המושלם, תרגם: מירון אוריאל, הוצאת מ. מזרחי, 1961
מסך המוות: החקירה האחרונה של הרקול פוארו, תרגם: אריה חשביה, הוצאת מ. מזרחי, 1967
רציחות האלפבית, מיכל אלפון, הוצאת עם עובד, 2020
רצח רוג'ר אקרויד, תרגם: ישעיהו לויט, הוצאת מ. מזרחי, 1961. תרגום שני: מיכל אלפון, הוצאת עם עובד, 2017
תעלומת הרעל הגנוב, תרגם: מירון אוריאל, הוצאת מ. מזרחי, 1963
תעלומת הרצח הכפול, תרגם: אברהם רוזן, הוצאת אביב, 2002
רצח בביתן הספורט, תרגם: מירון אוריאל, הוצאת מ. מזרחי, 1963
פגישה עם המוות, תרגם: י. פרידמן, הוצאת מ. מזרחי, 1987
המסתורין באחוזת אנדרבי, תרגמה: הדסה שפירא-בירמן, הוצאת מ. מזרחי, 1967
מוות על הנילוס, תרגם: עידן צהל, הוצאת מ. מזרחי, 1961. תרגום שני: מיכל אלפון, הוצאת עם עובד, 2019
הרצח בבית אנד, תרגם: מ. שרון, הוצאת מ. מזרחי, 1977
העד האילם, תרגם: חיים הלחמי, הוצאת מ. מזרחי, 1964
פוארו בעקבות הרוצח, תרגם: חיים הלחמי, הוצאת מ. מזרחי, 1964
בצל הגרדום, תרגם: מירון אוריאל, הוצאת מ. מזרחי, 1990
אליבי (או בתרגום אחר לעברית: "רעה תחת השמש"), תרגם: יהודה רגבים, הוצאת מ. מזרחי, 1973. תרגום שני (בשם "רעה תחת השמש"): מיכל אלפון, הוצאת עם עובד, 2023
מחמישה יוצא אחד, מיכל אלפון, הוצאת עם עובד, 2024

קישורים חיצוניים




הערות שוליים

*
קטגוריה:אגתה כריסטי
קטגוריה:חוקרים פרטיים בדיוניים
קטגוריה:ספרים שעובדו לבמה